
Targedau
	Targed 1
	Cynnal eich lefel uchel o ddadansoddi beirniadol, gan sicrhau
ymchwiliad cytbwys i ddata gwrthgyferbyniol neu anghyflawn. Archwiliwch gyfleoedd ar gyfer cyfraniadau gwreiddiol i'ch maes,efallai trwy brosiectau ymchwil neu gyflwyniadau papur academaidd. 
· Gweler enghreifftiau o gyflwyniadau papur academaidd trwy gydol yr aseiniad, lle’r ydw i’n cyfeirio atyn nhw wrth fod yn gritigol.

	Targed 2
	Cryfhau eich dealltwriaeth o gyd-destunau ymarferol ar gais. 
· Gweler enghreifftiau o hyn trwy ddogfennau Estyn sy’n dangos arferion da.

	Targed 3
	Ymgysylltu mwy ag astudiaethau achos i ddeall cymhlethdod senarios y byd go iawn. Cymhwyso gwybodaeth ddamcaniaethol yn rheolaidd mewn lleoliadau amrywiol, ymarferol, gan fyfyrio ar ganlyniadau i wella datrys problemau strategol 
· Gweler enghreifftiau o arfer da gan Estyn sy’n disgrifio’r hyn oedd angen datblygu o fewn gwahanol ysgolion, a’r hyn sydd wedi cael ei wneud i ddatblygu’r senarios.




Gan gefnogi eich trafodaeth gyda theori, ymarfer a thystiolaeth o’r llenyddiaeth, adfyfyriwch yn feirniadol ar sut y byddech yn cefnogi dysgwr unigol sydd a’i g/chynnydd yn cael ei effeithio gan rwystrau penodol i’w dd/dysgu yn ystod un cyfnod pendant o drosglwyddo (llorweddol neu fertigol).

Bwriedir adfyfyrio’n feirniadol ar effaith cydraddoldeb i sicrhau cynnydd wrth gefnogi plentyn yn y cyfnod trosglwyddo yn yr aseiniad yma. Yn yr aseiniad yma, canolbwyntir ar Deio sy’n ffug enw i’r plentyn dan sylw (BERA, 2024). Mae Deio ar restr anghenion dysgu ychwanegol (ADY) yr ysgol gan fod ganddo oediad ar draws (global delay). Ystyrir ei ddatblygiad yn holistaidd er mwyn defnyddio strategaethau perthnasol ac amrywiol er mwyn monitro ei gynnydd a’i ddatblygiad ar draws y cwricwlwm (Llywodraeth Cymru, 2021a). 
Pan ddechreuodd Deio yn y meithrin, roedd ei ddatblygiad holistaidd yn achosi pryder i’r athrawon gan nad oedd yn gallu cyfathrebu, yn ymosodol i’r plant a’r staff, methu rheoli ei emosiynau ac yn cael trafferth i gerdded heb gymorth, (gweler atodiad 1 am broffil Deio). Profodd Deio rwystr emosiynol wrth i’w dad a’i chwaer adael y cartref pan oedd yn 3 mlwydd oed. Mae hyn yn brofiad niweidiol i Deio sydd wedi ei effeithio yn yr hirdymor. Mae Deio bellach yn byw gyda’i fam. Mae Deio wedi cael trafferth rheoli ei emosiynau ers i’w dad adael y tŷ, gan ddod yn ymosodol i’w fam, targedu plant penodol yn yr ysgol, ac yn newid ei emosiynau’n aml drwy gydol y dydd. Nid yw ymddygiad Deio wedi newid ers iddo fod yn nosbarth derbyn. Er mwyn cefnogi datblygiad emosiynol Deio yn ystod cyfnod o drosglwyddo o ddosbarth derbyn i flwyddyn 1, cynllunnir i ysgrifennu proffil un dudalen, sicrhau bod ganddo berson sydd ar gael yn emosiynol a chreu lle diogel iddo wrth deimlo’n rwystredig.
Dyweda Mithyantha et al. (2017) mae oediad ar draws yw oediad mewn oleuaf dau o barthau datblygiadol plentyn, megis sgiliau echddygol bras neu fanwl, lleferydd/iaith, sgiliau gwybyddol neu gymdeithasol, a gweithgareddau bob dydd, sy’n effeithio rhwng 1% a 3% o blant o dan 5 oed. Cysyllta’r datblygiadau yma gyda Deio gan fod pryderon ganddo ym mhob maes, ond enwedig ei ddatblygiad emosiynol sy’n cael ei effeithio gan ei a’i chwaer yn gadael y cartref. Cytuna Mencap (d.d) gyda Mithyantha et al. (2017), wrth esbonio ymhellach bod plentyn gydag oediad ar draws yn cyflawni targedau megis cyfathrebu, datblygu’n emosiynol a chymdeithasol, sgiliau corfforol, a chreu darnau o waith llawer hwyrach na phlant eraill. Gweler ym mhroffil Deio, nid yw Deio yn hoff o wneud gwaith ysgol, ac yn defnyddio iaith arwyddo gan nad ydy’n gallu cyfathrebu. Yn ogystal â heriau mewn meysydd swyddogaethol allweddol, honna Leung et al. (2011, dyfynnwyd yn Tal-Saban et al., 2021) bod plant ag oediad ar draws yn wynebu rhwystrau mewn gweithgareddau cymdeithasol, gyda Fenning et al. (2011, dyfynnwyd yn Tal-Saban et al., 2021) yn ymhelaethu gall hyn fod oherwydd sgiliau cymdeithasol ac ymddygiadau gwan. 
Disgrifia Yates et al. (2008, t.2, dyfynnwyd yn Halle a Darling-Churchill, 2016, t.9), dylai pob plentyn:
form close and secure adult and peer relationships; experience, regulate, and express emotions in socially and culturally appropriate ways; and explore the environment and learn—all in the context of family, community, and culture
                                                         (Yates et al.,2008, t.2)
I gymharu gyda datblygiad Deio, mae’r profiad niweidiol o’i dad a’i chwaer yn gadael y cartref wedi effeithio ar ei gallu i reoli ei emosiynau ei hun gan nad yw wedi ffurfio perthynas agos gyda'i deulu na'i ffrindiau. Yn ogystal ag effeithio ei ddatblygiad emosiynol, mae oediad ar draws hefyd yn effeithio ar ei ddatblygiad corfforol gan fod Deio yn cerdded ar flaen ei draed ac yn cael trafferth neidio. Cefnogir hyn gyda Fei et al. (2024) wrth nodi bod oediad ar draws yn effeithio ar sgiliau corfforol plant, yn enwedig ei sgiliau echddygol manwl. Rhwystr arall sydd gan Deio yw ei ddatblygiad gwybyddol gan nad yw Deio yn gallu cyfri, yn cael trafferth adnabod patrymau, a methu gwneud gwaith dosbarth. Awgryma Kingston a Tough (2014) bod plant ag oediad ar draws gyda pharodrwydd ysgol gwan, a chyflawniad academaidd gwael.
Sonia Bélanger a Caron (2018) bod diagnosis cynnar yn hanfodol oherwydd ei fod yn caniatáu dechreuad i driniaeth achosol neu ddulliau cefnogi sy’n atal mwy o drafferthion yn y dyfodol. Mae mynediad at addysg yn ymyrraeth hanfodol i blant ag oediad; serch hynny, mae anghysondebau mewn cyfleoedd addysgol, effeithiolrwydd, a chanlyniadau yn parhau i fodoli (Collins et al., 2017). Honna Cwricwlwm i Gymru dylai pob disgybl gwneud cynnydd i gyflawni’r pedwar diben a’r camau cynnydd, ond mae’n nodi nad yw pob plentyn yn gwneud cynnydd ar yr un lefel (Llywodraeth Cymru, 2020c). Gall y cynnydd cychwynnol fod yn gynnil i blentyn ag oediad ar draws, ond yna mae’r gwahaniaeth rhwng cynnydd plant ag oediad ar draws a phlant eraill yn ehangu dros amser (Eun a Hahn, 2015). 
Disgrifia Gasell (1943, dyfynnwyd yn Buuren a Eekhout, 2023) bod datblygiad yn broses barhaus sy'n symud ymlaen yn systematig trwy sawl cam. Wrth asesu datblygiad Deio, asesir yn gyfannol. Sonia Brodie (2018) bod datblygiad holistaidd fel datblygiad cyfannol sy’n cwmpasu cydgysylltiad rhwng dysgu, cynnydd a thwf. Wrth gymharu datblygiad Deio gyda’i gyfoedion, cyflawnodd ei gerrig milltir yn hwyrach na phlant eraill. 
Yn gysylltiedig â datblygiad Deio yw theori ecolegol Bronfenbrenner sy'n pwysleisio dylanwad systemau amgylcheddol lluosog ar ddatblygiad dynol plant (El Zaatari a Maalouf, 2022). Sonia Bronfenbrenner (1993, dyfynnwyd yn Crawford, 2020) bod y system feicro, sy’n cynnwys rhieni, ffrindiau, ysgolion a’r gymuned, yn amlinellu’r adeiladwaith ar gyfer digwyddiadau a fydd yn effeithio ar ddatblygiad emosiynol ac addasiadau yn ymddygiad unigolyn. Roedd tad Deio yn gadael y cartref yn rheswm o bryder i ddatblygiad emosiynol Deio a gall fod yn rheswm pam mae ei gynnydd emosiynol yn araf. Cytuna Tudge et al. (2017) bod y gweithgareddau mae plant yn cymryd rhan ynddynt, gan gynnwys y perthnasoedd hollbwysig sydd gan blant ag oedolion yn eu bywydau, y tu mewn a’r tu allan i’r ystafell ddosbarth, megis athrawon, ffrindiau a theulu yn ddylanwadol iawn ar ddatblygiad plentyn. Fodd bynnag, beirniada Christensen (2016) model ecolegol Bronfenbrenner am ei heriau wrth sefydlu ffiniau pendant ar draws systemau a’i allu annigonol i roi cyfrif am y perthnasoedd hyblyg, dwyochrog ymhlith yr haenau hyn. Credaf fod model Bronfenbrenner yn ddylanwadol i ddatblygiad emosiynol Deio gan ei fod yn pwysleisio pwysigrwydd perthnasoedd cadarnhaol, sy’n cyd-fynd â dirywiad emosiynol Deio gan nad yw wedi meithrin perthnasoedd cadarnhaol o fewn y system feicro.
Cytuna hierarchaeth anghenion Maslow (1943) bod pryder yn natblygiad Deio trwy acennu yn ei hierarchaeth, fel anghenion sylfaen sydd eu hangen ar blentyn, bod angen gofal gan fod hyn yn ysgogi'r angen am ddiogelwch a dibynadwyedd (Rojas, Méndez a Watkins-Fassler, 2023). Wrth gymharu Deio gyda’r hierarchaeth, dydy Deio heb brofi gofal a diogelwch wrth ei dad, sydd wedi effeithio ar ei ddatblygiad emosiynol sy’n esbonio pam ei fod yn ymosodol i blant eraill, ac yn chwarae ar ben ei hun. Cytuna Janiszewska-Szczepanik (2020) gyda Maslow (1943) wrth ddisgrifio bod bodloni gofynion sylfaenol yn cefnogi plant i brofi datblygiad personol gwell, arloesedd ac annibyniaeth, gan feithrin dygnwch a bodolaeth foddhaus. Ar y llaw arall, canfu Tay a Diener (2011, dyfynnwyd yn King-Hill, 2015) bod trefn y gofynion yn amrywio yn ôl oedran ac nad yw’n gyson ar draws pob grŵp oedran. Credaf fod yr hierarchaeth yn theori sy’n cynrhychioli datblygiad Deio yn dda oherwydd mae diogelwch a dibynadwyedd yn elfennau sylfaenol sydd angen ar blentyn, ond dydy Deio heb dderbyn yr elfennau yna. 
Theori arall sy’n gysylltiedig a Deio yw 8 cam datblygu Erikson (1950) sy’n egluro'r broses wybyddol ac amrywiadau ymhlith datblygiad unigolion (Dunkel a Harbke, 2017). Wrth gymharu datblygiad Deio gyda disgyblion eraill yr un oed, yn ôl camau datblygu Eriskon dylai Deio gyflawni rhai gweithgareddau yn annibynnol a darganfod eu galluoedd trwy arbrofi hunan-gychwynnol (Maree, 2021). Nid yw Deio yn annibynnol iawn, felly ni allyth gwneud rhan fwyaf o weithgareddau yn annibynnol sy'n golygu na all arbrofi gyda thasgau gwahanol. Gall hyn fod oherwydd yn ôl camau Erikson, dylai Deio fod wedi sefydlu ymddiriedaeth yn 1 i 2 oed; serch hynny, nid yw wedi cael ffigwr tadol i sefydlu'r hyder hwnnw (Maree, 2021). Cytuna Piaget (1936) gyda Erikson bod profiadau niweidiol yn y gorffenol yn effeithio ar ddatblygiad trwy ddisgrifio dylai plentyn 5 oed datblygu o chwarae’n ffigurol, fel ailadrodd synau, i chwarae’n fwy dychmygol (Laver-Bradbury et al., 2021), ond mae Deio yn parhau i chwarae’n ffigurol. Dadleua Benson a Bundick (2020) nad yw theori Erikson yn rhoi cyfrif digonol am y llwybr cymhleth, afreolaidd o ddatblygu hunaniaeth. Credaf fod theori Erikson yn ddefnyddiol er mwyn cymharu datblygiad emosiynol Deio gyda phlant eraill, ond hefyd rwy’n wyliadwrus nad yw’r theori yn cynrychioli datblygiad o bersonoliaeth Deio. 
Er mwyn cefnogi Deio yn y dosbarth, cynllunnir i sicrhau dosbarth cynhwysol. Disgrifia Committee on the Rights of Persons with Disabilities (2016, dyfynnwyd yn Schuelka, 2018) mae dosbarth cynhwysol yw hawl plant i addysg, mae’n egwyddor sy’n blaenoriaethu lles, yn le diogel i blant, ond hefyd mae’n sicrhau nad oes rhwystrau i unrhyw blentyn ym mhrif ffrwd ysgolion sy’n eu hatal i wneud cynnydd.
Trosglwyddo yw’r broses o newid sy’n cynnwys y digwyddiadau a’r profiadau mae’r plentyn yn derbyn wrth symud o un amgylchedd i’r llall (Harper, 2016). Gelwir y trosglwyddiad o dderbyn i flwyddyn 1 yn drosglwyddiad llorweddol, sy’n cyfeirio at y symudiadau mae plant yn gwneud yn gyson rhwng gwahanol feysydd neu agweddau o'u bywydau (Vogler, Gina a Woodhead, 2008). Cysyllta hyn a model trosglwyddo Bridges (1991), sy’n cynnwys tri pharth o drosglwyddiad sef: paratoi, symud ac ymgartrefu (Leybourne, 2016). Dyweda Bridges (1991, t.5, dyfynnwyd yn Leybourne, 2016, t.29) mae'r 'parth niwtral' yw’r "very core of the transition process" ac yn cynrychioli'r cyfle gorau posibl i'r unigolyn adnewyddu a gwneud cynnydd, felly, gellir ei ystyried fel y cam mwyaf hanfodol y cyfnod trosglwyddo. Gan fod oediad yn natblygiad Deio, ni fydd y broses yn y ‘parth niwtral’ yn hawdd iddo gan fod ei gynnydd yn araf.
Cytuna Hayes, O’Toole a Halpenny (2017) gan esbonio gall drosglwyddo cynnig cyfleoedd academaidd a chymdeithasol i blant, ac mae profiadau trosglwyddo cadarnhaol i flwyddyn newydd yn aml yn eu paratoi ar gyfer llwyddiant parhaus yn eu taith addysgol.  Ar y llaw arall, gall y cyfnod trosglwyddo cael effaith sylweddol ar gyflawniadau cymdeithasol, emosiynol ac academaidd plentyn a gall achosi anghysondebau mewn datblygiad (Säljö, 2019). Gan fod pryderon emosiynol a chymdeithasol gan Deio, megis, brifo plant eraill, gall y cyfnod trosglwyddo cael mwy o effaith negyddol ar ei ddatblygiad. Awgryma Karagiannopoulou (1999, dyfynnwyd yn Symonds, 2015) bod disgyblion sy’n ddryslyd trwy’r cyfnod trosglwyddo yn gallu teimlo’n anghyfforddus mewn amgylcheddau newydd ac yn bryderus am drefniadau newydd y dosbarth. Cysyllta hyn â sefyllfa Deio gan ei fod yn teimlo'n ofidus yn hawdd yn y dosbarth.

I gynorthwyo Deio yn ei drosglwyddiad i flwyddyn 1, bwriedir defnyddio gwahanol strategaethau i hwyluso ei ddatblygiad emosiynol a’i gynnydd. Gellir canfod y dylai'r plentyn fod yn ganolbwynt trosglwyddo, neu fel arall, y dylai'r system addasu i anghenion pob plentyn (Dunlop, 2018).
Bwriedir defnyddio proffil un dudalen fel un o’r strategaethau i gefnogi’r cyfnod trosglwyddo i Deio. Ar brofiad PAP, gweler enghraifft effeithiol o hyn, lle darparodd yr athro’r proffil i athrawes y flwyddyn ddilynol i integreiddio diddordebau’r plentyn mewn i'r ystafell ddosbarth a'u hymgorffori yn yr ystafell dawel, lle y gallai gasglu ei feddyliau pan fydd mewn cyfyngder emosiynol. Cytuna Estyn (2023b) wrth esbonio bod proffil un dudalen yn darparu gwybodaeth hanfodol am ddysgwyr ac wedi’u defnyddio i gefnogi anghenion a heriau, sydd wedi bod yn effeithiol i wella presenoldeb disgyblion wrth i ddisgyblion leisio eu pryderon am yr hyn sy’n eu gwneud yn bryderus yn yr ystafell ddosbarth. Mae proffil un dudalen yn cwmpasu gwybodaeth hollbwysig i’w lledaenu ymhlith yr holl unigolion sy’n cynorthwyo ac yn cydweithio â’r disgybl, gan wasanaethu fel sylfaen ar gyfer darparu darpariaethau personol ar gyfer y dysgwr wrth drosglwyddo i’r flwyddyn nesaf (Estyn, 2024a). Cytuna Anna Freud (d.d) bod rhannu gwybodaeth am y plentyn gyda’r amgylchedd dosbarth newydd yn bwysig er mwyn gweithredu gwahanol strategaethau yn y dosbarth. Cyfyngiad sy'n gysylltiedig â'r strategaeth hon yw dim ond rhywfaint o wybodaeth mae rhieni'n eu darparu am y plentyn, gan eu bod yn canfod nad yw rhai ysgolion yn cynnwys rhieni neu warcheidwaid yn ddigonol (Rodriguez, Blatz a Elbaum, 2014). I oresgyn hyn, bwriadaf weithio'n effeithlon gyda'r holl rieni i adeiladu perthynas gadarnhaol er mwyn sicrhau bod Deio a phlant eraill yn cael y cymorth priodol. Credaf fydd creu proffil un dudalen yn ddefnyddiol i Deio gan fydd holl staff yr ysgol yn ymwybodol o anghenion manwl Deio, ond hefyd y cynnydd mae wedi gwneud ar draws y cwricwlwm. 
Bwriedir creu lle diogel i Deio fel strategaeth arall i gefnogi ei ddatblygiad emosiynol. Mae ysgolion yn nodi bod rhai disgyblion yn dangos hunanreolaeth well, gan gynnwys cynnydd amlwg mewn empathi a dealltwriaeth tuag at eraill wrth ddefnyddio lle diogel (Kelly, Watt and Giddens, 2020). Credaf fydd hyn yn fuddiol i Deio gan nad yw’n gallu rheoli eu hemosiynau. Awgryma Palfrey (2017) bod lle diogel yn amgylcheddau lle gallai disgyblion cael cymorth, meithrin sgiliau ymdopi, mireinio dulliau cyfathrebu effeithiol, gwella dysgu ac adeiladu ar berthnasoedd. Fodd bynnag, ni all pob lle diogel fod â chyfarpar digonol oherwydd cyfyngiadau ariannol sy'n gysylltiedig â darparu adnoddau ar gyfer sefydlu lle diogel i blant (The Roestone Collective, 2014). I ddatrys y cyfyngiad hwn, byddwn yn ail-ddefnyddio deunyddiau amrywiol yn yr ysgol i arbed arian, ond gallai hefyd fod yn brosiect ysgol i greu gwahanol wrthrychau i'w cynnwys yn yr ystafell. Credaf fydd lle diogel o fudd i ddatblygiad emosiynol Deio, gan fod angen cymorth i reoli ei deimladau, gan felly gyfoethogi’r broses ddysgu a hybu ei gynnydd ar draws y cwricwlwm.
Y strategaeth olaf bwriedir gweithredu yw cyflwyno oedolyn sydd ar gael yn emosiynol. Gweler enghraifft effeithiol o hyn ym mhrofiad PAP lle cafodd y proffil un dudalen ei rannu ag oedolyn sydd ar gael yn emosiynol fel y gall yr unigolyn arbrofi gyda gwahanol strategaethau i gefnogi'r plentyn. Cytuna Estyn (2020c) gan ddangos mewn arfer dda bod oedolyn sydd ar gael yn emosiynol yn ymateb i anghenion y disgybl trwy ymgorffori ei ddiddordebau mewn gwahanol strategaethau. Dyweda Kelly, Watt a Giddens (2020) bod oedolyn sydd ar gael yn emosiynol yn cynorthwyo ar gyfnodau trosglwyddo anodd ac yn lleihau amgylchiadau trallodus, gan atal anghydfodau neu ymddygiadau annymunol. Fodd bynnag, honna Biringen et al. (2014) bod gwrthod ac ymlyniad yn faterion sylfaenol sy’n gallu effeithio’n sylweddol ar y rhyngweithio rhwng y plentyn a’r oedolyn sydd ar gael yn emosiynol. Er mwyn goresgyn y cyfyngiad hwn, byddaf yn sicrhau bod Deio yn ffurfio perthynas gadarnhaol â’r oedolyn sydd ar gael yn emosiynol trwy gydweithio â’i waith, ond hefyd bod Deio yn adeiladu ar ei annibyniaeth i osgoi dibyniaeth. Credaf fydd y strategaeth hon o fudd i Deio gan ei fod yn gallu adeiladu perthynas gadarnhaol gyda’r cynorthwyydd dysgu, a fydd gobeithio yn gwella ei sefydlogrwydd emosiynol, a’i gynnydd ar draws y cwricwlwm. 
Ystyrir pwysigrwydd cydweithio gyda rhanddeiliaid er mwyn cefnogi Deio yn yr ysgol. Honna Llywodraeth Cymru (2023b) bod cydweithio gyda’r gymuned yn cyfoethogi’r ysgol trwy gyfrannu adnoddau a datblygu’r cwricwlwm trwy gynnig arbenigedd a phrofiad, darparu syniadau arloesol, a helpu gyda gweithgareddau allanol.
Disgrifia Wilson (2016) pwysigrwydd cydweithio gyda rhieni trwy gysylltu gyda theori datblygiad cymdeithasol Vygotsky (1978) sy’n awgrymu bod plant yn dysgu mewn lleoliadau cymdeithasol o dan arweiniad oedolyn, sy'n golygu bod y cydweithio effeithiol rhwng y rhieni a’r athrawon i drafod twf a datblygiad y plentyn mewn gwahanol amgylcheddau yn hollbwysig. Cytuna Harris a Goodall (2008, dyfynnwyd yn Stroetinga, Leeman a Veugelers, 2019) wrth awgrymu bod cydweithio rhwng y rhieni ac ysgolion gyda manteision ymddygiadol, megis llai o faterion ymddygiadol ac agwedd fwy positif tuag at ddysgu.
Pwysleisia Baroutsis, McGregor a Mills (2015) pa mor bwysig yw llais y disgybl er mwyn asesu beth sydd angen ei ddatblygu, ond hefyd mae dysgu ac ymgysylltiad dysgwyr â chymdeithas yn cynyddu pan ddatblygir eu llais addysgeg. Yn ôl Laura a Chapman (2009: 290, dyfynnwyd yn Guilherme, 2019), mae ansawdd y rhyngweithio rhwng dysgwyr ac athrawon yn bwysig ar gyfer materion morâl personol, anogaeth i astudio, a hyder wrth oresgyn rhwystrau newydd, sydd i gyd yn cyfrannu at gyflawniad academaidd y disgyblion. Bwriedir gweithio’n agos gyda rhanddeiliaid i sicrhau bod y broses ddysgu ar gyfer y plant yn effeithiol a bod pob plentyn yn cael y gefnogaeth briodol. 
I gloi, mae’r cyfnod trosglwyddo yn gyfnod pwysig ar gyfer datblygiad holistaidd plentyn (Symonds a Hargreaves, 2016), er gall y cyfnod yma fod yn heriol i blant ag ADY.
Wrth ddyfnhau fy nealltwriaeth o oediad ar draws gan ffocysu ar ddatblygiad emosiynol Deio, rwyf wedi darganfod bod ei ddatblygiad yn sylweddol arafach na gwelliant ei gyfoedion. Esbonia Muggleton (2022) mae nod athrawon yw gwneud y gorau o botensial pob plentyn trwy ganolbwyntio ar gynnydd unigol pob disgybl. Mae datblygiad emosiynol Deio a gafodd ei effeithio gan ei dad a'i chwaer yn gadael y cartref, wedi effeithio ar ei allu i feithrin perthynas ag eraill gan nad yw wedi derbyn gofal a diogelwch ei deulu. Sonia Llywodraeth Cymru (2021d) bod y profiad niweidiol hwn yn effeithio'n andwyol ar ddatblygiad gwybyddol, corfforol, emosiynol a chymdeithasol plant. Rwy’n obeithiol bydd y strategaethau amrywiol a drafodwyd nid yn unig yn hwyluso cynnydd Deio tuag at y pedwar diben, ond hefyd yn hwyluso’r broses ddysgu iddo. Gan gefnogi plant mewn gweithgareddau dyddiol, mae teuluoedd yn cefnogi sgiliau addysgedig athrawon trwy gynnig sefydlogrwydd, cariad ac anogaeth yn eu bywyd bob dydd, gan alluogi cyrraedd cerrig milltir yn fwy llwyddiannus (Muggleton, 2022).
Rwyf wedi datblygu'n broffesiynol trwy'r aseiniad hwn wrth ymchwilio i wahanol strategaethau i'w defnyddio yn yr ystafell ddosbarth. Yn rhan o safonau addysgeg SAC, yw safon ymdrech barhaus a gwydnwch dysgwyr (Llywodraeth Cymru, d.de). Mi fyddaf yn parhau i anelu at y safon hon er mwyn sicrhau bod anghenion pob dysgwr yn cael ei ddiwallu o fewn y dosbarth. Er mwyn datblygu fy arfer proffesiynol ymhellach, mi fyddaf yn cynllunio’n drwyadl i bob plentyn er mwyn sicrhau eu bod yn gwneud cynnydd ar draws y cwricwlwm (Donaldson, 2015). 

Yn dilyn canllawiau Cyngor y Gweithlu Addysg (2022, t.4) mi fyddaf “yn ymgysylltu â dysgwyr a phobl ifanc i annog hyder, grymuso, datblygiad addysgol a datblygiad personol”.

Atodiadau
Atodiad 1-Proffil un dudalen Deio Dyma Deio. Mae Deio yn 5 mlwydd oed ac mae’n ddisgybl yn nosbarth derbyn. Mae ganddo chwaer sydd ym mlwyddyn 9. Mae Deio yn byw  mewn ardal ddifreintiedig.Mae gan Deio Oediad ar Draws (Global Delay) sy’n golygu bod ei ddatblygiad yn arafach na gweddill y plant yn ei ddosbarth.
Nid yw Deio yn mwynhau gwneud gwaith dosbarth, ar wahân i waith ar yr IPad. Dydy Deio methu gwneud tasgau ysgrifenedig, ond yn gallu gwneud siapau cylch ar y bwrdd gwyn. Mae well gan Deio chwarae yn lle gwneud gwaith dosbarth. Os nad yw Deio eisiau gwneud gwaith, fe fydd yn dangos ymddygiad ymosodol tuag at blant a staff eraill.
Nid yw Deio fel arfer yn tacluso’r dosbarth heb ofyn, ac mae Deio rhan fwyaf o’r amser yn gwneud los i blant eraill. 
Nid yw Deio yn gweithio’n effeithiol pan mae’r athrawes dosbarth yn gweithio’n uniongyrchol ag ef, ond mae e’n gweithio’n effeithiol mewn grŵp gyda’r disgyblion eraill ar y bwrdd. Mae Deio yn gyfeillgar iawn ac yn gallu ymateb yn defnyddio iaith arwyddo. Mae Deio yn mwynhau edrych ar lyfrau gyda llawer o luniau, ac yn hoff iawn o dractorau. 

Datblygiad Corfforol
· Yn ymateb yn dda mewn gwersi ymarfer corff- mwynhau gwneud gwahanol wersi ymarfer corff, ond yn gallu diflasu’n hawdd
· Yn cerdded a rhedeg ar flaen ei draed, ac mae e’n gweld neidio’n heriol iawn
· Dim ond yn gallu bwyta cinio wrth ddefnyddio llwy
Datblygiad Gwybyddol
· Yn gallu chwarae yn hyfryd gyda’i gyfoedion yn y dosbarth- yn gallu chwarae rôl yn effeithiol 
· Yn gweld yn anodd i ganolbwyntio am gyfnod hir- mynd i chwarae yn lle eistedd ar y carped
· Yn wyliadwrus am y pethau sydd o’i gwmpas
· Methu cyfri rhifau, ond yn deall pan rydw i’n cyfri iddo
· Dydy Deio methu adnabod patrymau, ac yn gweld datrys problemau trwy chwarae yn heriol- mynd yn ddryslyd iawn 
Datblygiad Emosiynol
· Yn gallu bod yn gyfeillgar i blant sydd wedi cal los ar yr iard neu yn y dosbarth
· Yn hoffi un cynorthwyydd yr ysgol yn fawr- tueddu mynd ati os yn teimlo’n drist
· Yn gallu newid ei emosiwn yn gyflym
· Bydd yn gwneud los i blant eraill (bwrw, cicio, gwthio, taflu gwrthrychau, cipio) os nad ydyn nhw eisiau rhannu ag ef
· Mae e’n gas yn enwedig i ddau blentyn yn y dosbarth- yn eu targedu yn aml ac yn rhoi los iddyn nhw
· Methu rheoli ei emosiynau- mynd yn rwystredig yn rhwydd, weithiau yn camddehongli ymateb plant eraill
Datblygiad Ieithyddol
· Yn nodio ei ben pam rydw i’n gofyn cwestiwn iddo- gallu deall beth rydw i’n dweud
· Nid yw’n gallu siarad-ond yn gallu dweud ‘ie’ neu ‘na’- defnyddio iaith arwyddo
· Nid yw’n gallu darllen llythrennau- gwrthod ceisio dweud llythrennau- ymateb wrth ddweud ‘na’
· Methu cyfathrebu a’u cyfoedion- mynd yn ddryslyd os nad yw’r plant yn ei ddeall
Datblygiad Cymdeithasol
· Gallu bod yn gwrtais tuag at oedolion a phlant eraill- arwyddo ‘helo’ iddyn nhw yn y borau 
· Yn mwynhau cymdeithasu gyda’i ffrindiau, ond nid yw’r plant yn hoffi chwarae ag ef gan ei fod yn gallu bod yn gas iddyn nhw
· Yn nerfus wrth gwrdd â phobl newydd
Sut i gefnogi datblygiad emosiynol Deio wrth iddo drawsnewid i flwyddyn 1:
· Ysgrifennu proffil un dudalen sy’n cynnwys diddordebau/ beth nad yw Deio yn hoffi
· Sicrhau bod ‘bydi’ ganddo, yn ogystal â person sydd ar gael yn emosiynol y gall Deio gael mynediad i pan fydd angen cymorth arno. 
· Cynorthwyydd 1-1, fel bod rhywun yn gallu hybu’r dysgu iddo, ond hefyd i’w gefnogi pan mae e’n teimlo’n ddryslyd
· Lle diogel lle bydd Deio yn gallu mynd i dawelu os yn fygythiol i blant eraill 

